Osobitná časť

K Čl. I

K bodom 1 až 4 a 8

Z osobného rozsahu zákona o odmeňovaní sa vypúšťajú zamestnávatelia, ktorými sú obce, vyššie územné celky, nimi zriadené rozpočtové organizácie a príspevkové organizácie. Zamestnanci uvedených zamestnávateľov by mali byť odmeňovaní podľa liberálneho systému upraveného v Zákonníku práce. 

V pôsobnosti zákona o odmeňovaní však aj naďalej zostávajú zamestnanci škôl,  školských zariadení a základných umeleckých škôl (bez ohľadu na to, či školy, školské zariadenia a základné umelecké školy majú právnu subjektivitu alebo sú bez právnej subjektivity). 

V súvislosti s návrhom na vypustenie zamestnávateľa, ktorým je obec alebo vyšší územný celok, z pôsobnosti zákona o odmeňovaní, navrhuje sa v § 1 vypustiť odsek 4 a v § 7 odsek 7.

K bodom 5 až 7, 9 až 16 

Legislatívno-technické úpravy súvisiace s vypustením zamestnávateľov, ktorými sú obce, vyššie územné celky, rozpočtové organizácie a príspevkové organizácie v ich pôsobnosti.

V súvislosti s ustanovením platových taríf pedagogických zamestnancov sa legislatívno-technicky upravuje aj § 28 ods. 1 a 2 a znenie § 29 ods. 3 sa dáva do súladu so zákonom č. 461/2003 Z. z. o sociálnom poistení a zákonom č. 650/2003 Z. z. o doplnkovom dôchodkovom sporení a o zmene a doplnení niektorých zákonov. 

K bodu 17

V súvislosti s navrhovanou zmenou systému odmeňovania dotknutých zamestnancov sa upravuje záruka poskytovania mzdy na úrovni funkčného platu, ktorý bol zamestnancovi určený k 31. decembru 2005 podľa zákona o odmeňovaní, až do času dohodnutia mzdových podmienok v pracovnej zmluve alebo v kolektívnej zmluve. Zamestnávateľ je povinný mzdové podmienky v súlade so Zákonníkom práce  dohodnúť najneskôr do 31. decembra 2006. Ustanovenie sa netýka zamestnancov škôl, školských zariadení a základných umeleckých škôl (vrátane zamestnancov, ktorí sú zaradení v školách, školských zariadeniach a základných umeleckých školách bez právnej subjektivity),  pretože u týchto zamestnancov sa aj naďalej bude postupovať podľa zákona o odmeňovaní. 

K bodu 18

Z prílohy č. 6 zákona o odmeňovaní sa v súlade s 1. a 2. bodom tohto návrhu vypúšťa zamestnávateľ, ktorým je obec, vyšší územný celok a rozpočtové organizácie a príspevkové organizácie v ich pôsobnosti.

Navrhuje sa zvýšiť horné hranice rozpätia percentuálneho podielu na určenie sumy príplatku za riadenie. Vzhľadom na to, že vedúci zamestnanec pri splnení ustanovených podmienok má nárok na príplatok za riadenie na spodnej hranici ustanoveného rozpätia,  navrhovaná úprava nebude mať dopad na rozpočty verejných financií.

K Čl. II

Účinnosť zákona sa navrhuje  od 1. januára  2006.